Mabweni 3 katika shule mbili zachomeka na kuzua hofu kuu

MABWENI 3 KATIKA SHULE MBILI YACHOMEKA NA KUZUA HOFU KUU 

SHULE mbili zilichomeka mnamo Alhamisi katika Kaunti ya Tharaka Nithi na kuzua taharuki ya kurejea kwa wimbi la visa vya moto shuleni, wanafunzi wanapoanza muhula wa tatu. 
Moto kwa kwanza ulichoma sehemu ya bweni la Shule ya Msingi ya Wasichana ya Chogoria katika Kaunti-ndogo ya Maara huku mabweni mawili yakichomeka katika Shule ya Upili ya Mseto ya Iria-ini, Kaunti ndogo ya Tharaka Kaskazini. 
Hilo liliwafanya zaidi ya wavulana 200 kulala nje usiku kucha. Hakuna aliyejeruhiwa kwenye visa hivyo viwili, lakini mali yenye thamani ya mamilioni ya pesa iliharibiwa. 
"Hakuna yeyote aliyejeruhiwa kwenye moto huo ambao ulianza wakati wanafunzi walipokuwa madarasani kwa masomo yao ya jioni. Hakuna chochote kilichookolewa," akasema Naibu Kamishna wa Kaunti wa Tharaka Kaskazini Bw Maina Chege. 
Alisema polisi tayari wameanza uchunguzi kubaini chanzo cha moto huo. Bw John Mutegi, mzazi, aliwaambia wanahabari kwamba bweni moja kati ya mawili yaliyochomeka lilikarabatiwa majuzi baada ya kuchomwa na moto mwingine 2018.